als_Latn dik_Latn sag_Latn
Nëse Ballkani qëndron i bashkuar përballë ndasive fetare dhe racore, do të mund të përballet me rreziqet që i kanosen. Kështu deklaroi ministrja e Mbrojtjes Mimi Kodheli, sot në në Konferencën e Këshillit të Atlantikut mbi “Situatën e Sigurisë në Evropë dhe sfidat e kërcënimet ndaj saj”.
Ministrja Kodheli theksoi se Aleanca e NATO-s gjatë dy viteve të fundit po përballet me rreziqe të vjetra dhe të reja, të cilat vijnë kryesisht nga lindja dhe jugu.
“Të gjithë e dimë që ISIS nga njëra anë dhe Rusia nga krahu tjetër janë dy çështje delikate, pasi janë kthyer burim tensioni në Evropë. Rusia është një fuçi baruti për Evropën dhe një rrezik konstant për rajonin e Ballkanit Perëndimor, si një rajon me ndasi të theksuara racore dhe fetare, të cilat duhet t’i tejkalojmë për t’u bërë ballë këtyre rreziqeve”,vijoi ajo.
Sipas Ministres së Mbrojtjes, sot rajoni i Ballkanit perëndimor është i ndarë në disa grupe.
“Kemi Kroacinë dhe Slloveninë të cilat janë pjesë e Bashkimit Evropian dhe NATO dhe janë një element i mirë për tu mbështetur në të ardhmen tonë. Vendi ynë është anëtar me të drejta të plota në NATO, teksa po punon për të qenë pjesë edhe i BE-së. Mali i Zi është duke punuar të jetë pjesë e NATO-s dhe për këtë urojmë që ky vit të jetë i duhuri, ndërsa Maqedonia, Kosova dhe Bosnja janë ende pas në këtë proces dhe po punohet të kapin ritimin”.
Ministrja e Mbrojtjes tha se ka vende në Ballkan të cilat përmes partive politike të vogla apo të mëdha, i japin ende jetë projektit të Rusisë, që e sheh Ballkanin si një shtojcë në strategjinë e saj për të mbërritur në detin Mesdhe dhe këto politika, “të cilat nuk dua t’i gjykoj, pasi ç’do vend ka sovranitetin për të zgjedhur udhën e tij, kanë bërë që Presidenti i Rusisë Vladimir Putin të vizitojë kryeqytete të Ballkanit, apo të zhvillojë dhe seanca stërvitore ushtarake në kufi me Kroacinë apo Kosovën”.
Kodheli vuri në dukje se ky rrezik tejkalohet duke ndalur ndasitë që ekzistojnë në Ballkan.
“Ndasitë raciale, fetare dhe problemet ekonomike janë thelbi mbi të cilat strategjia e Rusisë mbahet në këmbë dhe për këtë popujt e Ballkanit duhet të bëhen një e t’i luftojnë këto ndasi”, vijoi ajo.
Kodheli në këtë kontekst vlerësoi si mjaft të rëndësishëm edhe nismat e Kancelares Gjermane, Angela Merkel, e cila në vitin 2014, organizoi në Gjermani Samitin e Sigurisë, ku ishin të pranishëm jo vetëm Ministrat e Mbrojtjes dhe të Jashtëm të vendeve të Ballkanit, por edhe biznese.
“Në Samit nuk u diskutua vetëm për mënyrën e qasjes së kësaj problematike, por u diskutua dhe me sipërmarrësit, për mënyrën se si qeveritë e Ballkanit dhe sipërmarrësit duhet të luftojnë së bashku për të luftuar problemet ekonomike në rajon, pasi shkaqet ekonomike janë shtysë që shumë individ të bëhen pjesë e konflikteve të armatosura”, mbylli fjalën e saj Kodheli.
Gjatë aktivitetit, ishin të pranishëm dhe ish-Ministër i Mbrojtjes, Fatmir Mediu, Kreu i Partisë Social Demokrate, Paskal Milo, Kreu i Këshillit të Sigurisë në Aleancën e NATO-s, Arjan Starova, Ambasadori i Shteteve të Bashkuara të Amerikës në Tiranë, Donald Lu.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn